DOI: 10.14457/tu.the.2015.582
title: การยกระดับคุณภาพชีวิตของพนักงานจ้างเหมาบริการ outsource ประเภทงานรักษาความปลอดภัย ธนาคารแห่งประเทศไทย

description: การศึกษาเรื่อง การยกระดับคุณภาพชีวิตพนักงานจ้างเหมาบริการรักษาความปลอดภัย ธนาคารแห่งประเทศไทย มีวัตถุประสงค์ของการวิจัยเพื่อศึกษาโครงสร้างปัญหา ปัจจัยที่มีอิทธิพล และเสนอแนวทางในการพัฒนาและยกระดับคุณภาพชีวิตของพนักงานจ้างเหมาบริการ (Outsource) ในรูปแบบ “สัญญาจ้างเหมาบริการ”  กลุ่มพนักงานจ้างเหมาบริการประเภทงานรักษาความปลอดภัยของธนาคารแห่งประเทศไทย โดยจำแนกเป็นปัจจัยส่วนบุคคล ได้แก่ อายุ เพศ ระดับการศึกษา สถานภาพ สถานที่ปฏิบัติงาน ระยะเวลาปฏิบัติงาน รายได้ อาชีพเสริม สวัสดิการ  ปัจจัยที่สองได้แก่ด้านลักษณะงาน ได้แก่ ความสำเร็จในงาน  ความรับผิดชอบ ความก้าวหน้า ลักษณะงานที่ปฏิบัติ สภาพแวดล้อมการทำงานและความมั่นคงปลอดภัยในการทำงาน  และปัจจัยสุดท้าย ได้แก่ นโยบาย ค่าจ้าง ข้อจำกัดด้านกฎหมาย ความรับผิดชอบต่อสังคม ที่อาจส่งผลต่อคุณภาพชีวิตของพนักงานจ้างเหมาบริการรักษาความปลอดภัยใน 4 ด้าน ได้แก่ สุขภาพด้านร่างกาย สภาพจิตใจ สถานะทางสังคม และสถานะทางเศรษฐกิจ สำหรับในขั้นแรกจะทำการเก็บข้อมูลเชิงปริมาณจากประชากรที่ประกอบอาชีพรักษาความปลอดภัยโดยใช้แบบสอบถามก่อน เพื่อให้ทราบปัจจัยส่วนบุคคล  ปัจจัยด้านลักษณะงาน ปัจจัยด้านข้อกำหนดสัญญาจ้าง ปัจจัยการยกระดับคุณภาพชีวิต และข้อเสนอแนะ จากนั้นนำข้อมูลที่ได้ใช้ต่อยอดในการเก็บข้อมูลเชิงคุณภาพโดยการสัมภาษณ์ ซึ่งจะนำข้อมูลที่ได้จากแบบสอบถามไปเพิ่มเติมในส่วนของคำถามในการสัมภาษณ์ เพื่อให้ได้ข้อมูลที่สามารถอธิบายถึงตัวแปรต่าง ๆ ที่เกี่ยวข้อง หลังจากนั้นนำข้อมูลที่ได้มาวิเคราะห์ เพื่อหาปัจจัยที่จะส่งผลต่อการยกระดับคุณภาพชีวิตผลการวิจัยพบว่า ปัจจัยส่วนบุคคลที่แตกต่างกันจะส่งผลต่อการยกระดับคุณภาพชีวิตพนักงานจ้างเหมาบริการรักษาความปลอดภัย โดยพบว่าตัวแปรย่อยด้านปัจจัยส่วนบุคคลที่ส่งผลต่อคุณภาพชีวิตได้แก่ อายุ สถานที่ปฏิบัติงาน รายได้ และอาชีพเสริม โดยตัวแปรย่อยอายุจะส่งผลต่อคุณภาพชีวิตสูงที่สุด คือส่งผลคุณภาพชีวิต จำนวน 3 ด้าน ได้แก่ ด้านร่างกาย ด้านจิตใจ และด้านเศรษฐกิจ และตัวแปรย่อยที่ไม่ส่งต่อคุณภาพชีวิตในทุก ๆ ด้าน ได้แก่ เพศ, ระดับการศึกษา, สถานภาพการสมรส และระยะเวลาปฏิบัติงาน สำหรับ ข้อค้นพบในภาพรวมระหว่างตัวแปรต้น ลักษณะงาน กับ ตัวแปรต้นปัจจัยข้อกำหนดสัญญาจ้าง พบว่าข้อกำหนดสัญญาจ้างส่งผลต่อการยกระดับคุณภาพชีวิตพนักงานจ้างเหมาบริการรักษาความปลอดภัยมากกว่า  เมื่อพิจารณาตัวแปรย่อย ได้แก่ นโยบาย ค่าจ้าง ข้อจำกัดด้านกฎหมาย ความรับผิดชอบต่อสังคม  พบว่า ตัวแปรย่อยนโยบายส่งผลต่อการยกระดับคุณภาพชีวิตสูงสุด จำนวน 3 ด้านได้แก่ ด้านร่างกาย ด้านจิตใจ และด้านสังคม และตัวแปรย่อยค่าจ้างส่งผลต่อการยกระดับคุณภาพชีวิตด้านเศรษฐกิจสูงสุด  สำหรับตัวแปรต้น ลักษณะงาน เมื่อพิจารณาตัวแปรย่อย ได้แก่ ความสำเร็จในงาน ความรับผิดชอบ ความก้าวหน้า ลักษณะงานที่ปฏิบัติ  สภาพแวดล้อมการทำงานและความมั่นคงปลอดภัยในการทำงาน พบว่า ตัวแปรย่อยสภาพแวดล้อมการทำงานและความมั่นคงปลอดภัยในการทำงาน ส่งผลต่อการยกระดับคุณภาพชีวิตสูงสุด ครบทั้ง 4 ด้านข้อเสนอแนะของผู้วิจัย มีดังนี้  (1) ข้อเสนอแนะเกี่ยวกับ นโยบาย และค่าจ้าง สำหรับการจัดทำข้อกำหนดสัญญาจ้างเพื่อให้มีการยกระดับคุณภาพชีวิตพนักงานจ้างเหมาบริการรักษาความปลอดภัย (2) ข้อเสนอแนะเกี่ยวกับ สภาพแวดล้อมการทำงานและความมั่นคงปลอดภัยในการทำงาน สำหรับปัจจัยลักษณะงานเพื่อให้มีการยกระดับคุณภาพชีวิตพนักงานจ้างเหมาบริการ (3) ควรมีการสื่อสารจากผู้บริหารระดับบริหารของหน่วยงานที่พนักงานจ้างเหมาบริการไปปฏิบัติงาน โดยเป็นการสื่อสารถึงพนักงานจ้างเหมาบริการโดยตรง รวมทั้งการเปิดโอกาสในการเข้าร่วมกิจกรรมหรือใช้บริการต่าง ๆ เหมือนเช่นพนักงานประจำ เพื่อให้พนักงานจ้างเหมาบริการมีความรู้สึกผูกพันต่อหน่วยงานที่เข้าไปปฏิบัติงานหรือรู้สึกว่าไม่ถูกแบ่งแยก (4) นายจ้างควรปฏิบัติตาม พ.ร.บ.ธุรกิจรักษาความปลอดภัย พ.ศ.2558  อย่างเคร่งครัดและให้เป็นไปตามเจตนารมณ์ของ พ.ร.บ. ดังกล่าว